જુઓ, વાહનોનાં ધમધમાટથી બચવા આ ઓફ રોડ પર ચાલવાનું રાખું છું; પણ, જ્યાં જાય ઊકો ત્યાં દરિયો સૂકો એ ન્યાયે વાહનો સામે નથી મળતાં તો કૂતરાંઓ સામે મળે છે; વાહનોનો અવાજ ઓછો સંભળાય છે તો કૂતરાંઓનો ભસવાનો અવાજ વધુ સંભળાય છે. એટલે સલામતી ખાતર લાકડી રાખું છું. તમારા જેવા જ મારા બીજા એક મિત્ર છે. એ મિસ્ત્રી છે ઉપરાંત કવિ પણ છે, અથવા તો કવિ છે એ ઉપરાંત મિસ્ત્રી પણ છે. એમણે પ્રેમપૂર્વક આ લાકડી બનાવી આપી છે. જોકે આ કવિની લાકડી છે એવી કૂતરાંઓને ખબર પડતી નથી; નહિતર, જોખમ ખેડીનેય હુમલો કર્યા વગર રહે નહિ!